# Изборном већу Факултета организационих наука

# Декану Факултета организационих наука

Одлуком Изборног већа Факултета организационих наука у Београду 05-02 бр. 4/65 од 22.10.2021. године, расписан је конкурс за избор једног сарадника у звање сарадника у настави, на одређено време до повратка привремено одсутне запослене са пуним радним временом, за ужу научну област **Менаџмент људских ресурса**.

Конкурс је објављен у огласним новинама Националне службе за запошљавање „Послови“ бр. 957 од 27.10.2021., са роком трајања до 15 дана.

У предвиђеном року пријављени су кандидати Матеја Манојловић и Александра Димитријевић.

Одлуком Изборног већа од 20.10.2021. (одлука 05-02 бр. 4/65-1 од 22.10.2021.) именовани смо за чланове Комисије за припрему Извештаја о пријављеним кандидатима, у саставу:

1. др Ивана Ковачевић, ванредни професор Факултета организационих наука, Универзитета у Београду, председник
2. др Слободан Миладиновић, редовни професор Факултета организационих наука, Универзитета у Београду, члан
3. др Ивана Петровић, ванредни професор Филозофског факултета Универзитета у Београду, члан

На основу увида у достављени конкурсни материјал, Изборном већу Факултета и Декану достављамо следећи

# И З В Е Ш Т А Ј

**I. Подаци о конкурсу**

Конкурс је објављен у огласним новинама Националне службе за запошљавање „Послови“ бр. 957 од 27.10.2021., са роком трајања до 15 дана.

У предвиђеном року пријављени су кандидати Матеја Манојловић и Александра Димитријевић. Оба кандидата су доставила потребну документацију, али је кандидаткиња Александра Димитријевић завршила мастер академске студије пре расписаног конкурса (20.10.2021) и нема информација о могућим упису на трећи степен високог образовања.

**II. Подаци о кандидатима**

**1. Матеја Манојловић**

**1.1. Основни биографски подаци**

Матеја (Бранко) Манојловић је рођен 11. маја 1998. године у Ваљеву, где је 2017. године у Ваљевској гимназији завршио друштвено језички смер двојезично одељење-немачки језик. У гимназији је наставу на предметима филозофија, историја, математика, информатика и грађанско васпитање пратио делимично на немачком језику и 2017. године је добио Специјалну диплому за психологију.

**1.2. Стручна биографија:**

**1.2.1. Образовање**

Кандидат је школске 2017./18. године уписао основне академске студије психологије (обима 240 ЕСПБ бодова) и завршио их са просечном оценом 8.91 на Филозофском факултету Универзитета у Београду 17.9.2021. године.

Школске 2021./22. уписан је на прву годину мастер академских студија психологије на Универзитету у Београду у својству студента чије трошкове студија сноси Буџет Републике Србије.

**1.2.2. Радно искуство и професионална достигнућа**

Матеја Манојловић је тренутно млађи сарадник Лабораторије за експерименталну психологију (Филозофски факултет), чији је члан од 2018 године. Од 2019. године је члан Лабораторије за неуралну и примењену когницију.

2019. године је био хонорарно ангажован на позицији анкетара од стране УНИЦЕФ Србије, са задацима и дужностима везаним за теренски рад, регрутовање испитаника, задавање тестова и упитника.

2016. године је на истој позицији ангажован од стране Завода за проучавање културног развитка.

Волонтерски рад:

2019 – студентски портал Психоскоп – позиција: студент дописник – задаци и задужења: писање научно популарних текстова из области психологије

2019 – Фестивал науке Разоткривање – позиција: демонстратор – психологија – задаци и дужности: демонстрација и разјашњавање психолошких огледа посетиоцима

2018 – Фестивал науке Земља будућности – позиција: демонстратор – психологија - задаци и дужности: демонстрација и разјашњавање психолошких огледа посетиоцима

2016 – Друштво истраживача „Владимир Мандић Манда“ – позиција: потпредседник – задаци и дужности: руковођење програмом активности Друштва, регулисање односа са медијима

2015 - Друштво истраживача „Владимир Мандић Манда“, Група за друштвене науке – позиција: координатор – задаци и дужности: осмишљавање и организација рада групе, надзор спровођења активности.

У додатна знања и вештине кандидат убраја знање немачког језика на нивоу Ц1, туторство, знање енглеског језика (читање: напредни ниво, писање: средњи ниво, конверзација: средњи ниво), те рад у MS OFFICE и SPSS пакету на напредном нивоу.

Кандидат је активан у хорском певању (тенор I) и има завшену нижу музичку школу (клавир). Од осталих вештина издвајају се: вештине презентовања са вишегодишњим искуством вршњачке едукације, комуникативност, сарадљивост, тимски рад и уопште рад са људима, те популаризација науке. Област ужег интересовања му је когнитивна психологија.

**Награде:**

2021 – награда за најбољу постер презентацију на скупу Савремени трендови у психологији (СТУП)

2017 – 3. Награда на Републичком такмичењу ученика по дисциплинама, област: Психологија

**1.3. Стручна биографија: резултати научно-истраживачког рада**

Кандидат прилаже списак конференција на којима је учествовао и излагао радове:

2021 – „Measuring and tendency to smiplicity bias” – Савремени трендови у психологији (СТУП, Нови Сад)

2021 – „Мерење и склоност пристрасности поједностављивања“ (конференција ЛЕПовање, Лабораторија за експерименталну психологију у Београду и Новом Саду

2021 – „Пристрасност поједностављивања у науци“ (аутор)– Емпиријска истраживања у психологији (Филозофски факултет, Београд)

2020 – „Алекситимија“ , „Наше поимање света – филозофски и психолошки аспекти“ (коаутор) - Студентска конференција „Стимулускуп“

2019 – „Путеви учења: ко прави мостове“ – Недеља свести о мозгу у Београду

2018 – „Породица и вршњаци као предиктори става адолесцената према алкохолу“ – Студентска конференција „Стимулускуп“

Учешће на семинарима, радионицама, тренинзима:

2018 – Гете институт Брисел, обука за PASCH амбасадоре (стипендирани боравак) – задаци и дужности: усвајање вештина вршњачког лидерства, рад на писању предлога пројеката – звање: PASCH Амбасадор у Београду

2016-2017 – Регионални центар за таленте Лозница – задаци и дужности: осмишљавање и спровођење емпиријског истраживања уз менторство, презентација рада, писање извештаја

2015-2016 - Истраживачка станица Петница, Семинар психологије – задаци и дужности: осмишљавање и спровођење емпиријског истраживања уз менторство, презентација рада, писање извештаја, излагање на полазничкој конференцији Истраживачке станице Петница 2016.

2016. - Парфимерија DM Минхен и Гете институт Београд (стипендирани боравак), позиција: практикант – задаци и дужности: усвајање вештина за занимање радник у парфимерији.

2016. – AmCham – семинар за вршњачке лидере

2015. – Гете институт Дрезден (стипендирани боравак) – задаци и дужности: похађање курса за ниво Б2 немачког језика.

## 1.5. Оцена испуњености услова подобности кандидата

Кандидат Матеја Манојловић испуњава све формалне критеријуме за избор у звање сарадника у настави на Факултету организационих наука. Кандидат је завршио психологију на Филозофском факултету Универзитета у Београду са просечном оценом 8.91 и тренутно је студент мастер академских студија на Филозофском факултету у Београду на Одељењу за психологију. Кандидат има искуства у научно -истраживачком раду (излагања и учешћа на научно-стручним конференцијама, млађи сарадник у Лабораторији за експерименталну психологију).

# 2. Александра Димитријевић

**2.1. Основни биографски подаци**

Александра (Драган) Димитријевић рођена је 10.3.1995., у Косовској Митровици.

**2.2. Стручна биографија**

**2.2.1. Образовање**

Кандидаткиња Александра (Драган) Димитријевић је школске 2015/6. уписала основне академске студије на Катедри за психологију Филозофског факултета у Косовској Митровици и завршила их 2019 године са просеком 8.5, те стекла звање дипломирани психолог. Школске 2020./21. године уписује мастер академске студије за клиничку психологију, на Филозофском факултету Универзитета у Косовској Митровици, и завршава их 20.10.2021., са просечном оценом 8.75. Кандидаткиња прилаже дипломе основних студија Психологије и мастер академских студија за клиничку психологију.

Поред поменутих диплома Александра Димитријевић пруилаже и диплому о завршеном Уводном курсу из групне анализе у периоду 2020./21. године (коју издаје Друштво групних аналитичара Београд), сертификат Друштва групних аналитичара Београд о учешћу на Домаћем курсу прве категорије: „Међуигра конструктивних и деструктивних сила у малој аналитичкој групи“ (одржаног 15.5.2021), сертификат о учешћу на 23. Конгресу европске асоцијације за психотерапију и осмом конгресу психотерапеута Србије од 18. до 21. октобра 2018. у Београду (коју издаје Савез друштава психотерапеута Србије), чиме је остварила 24 сата едукације из психотерапије, те сертификат Савеза друштава психотерапеута Србије о учешћу на 10. конгресу психотерапеута Србије одржаног у периоду од 23.-25. октобра 2020., чиме је стекла 16 сати едукације из психотерапије.

Александра Димитријевић прилаже и сертификате о учешћу на 66. и 67. Научно стручном скупу – Конгрес психолога Србије (2018. И 2019. године на Златибору).

**2.2.2. Радно искуство и професионална достигнућа**

Кандидаткиња је у оквиру програма Моја прва плата у периоду од 29.12.2020. до 28.9.2021., радила као психолог на позицији основни стручни послови и супервизија у Центру за социјални рад Лепосавић, где је стекла компетенције за самосталан рад у струци из области социјалне и породично-правне заштите, те се истакла поседовањем креативности и предузимљивости у извршавању задатака, прецизности и савесност у раду и квалитетном сарадњом са корисницима, сарадницима, руководиоцима и ментором, што је потврдио ментор М. Ђуришић.

Александра Димитријевић је волонтирала осмочасовно радно време на пословима дипломираног психолога на Одељењу психијатрије, Здравственог центра у Косовској Митровици у трајању од шест месеци (у периоду од 1.2. до 31.7.2021.), што је потврдила Начелница психијатријске службе мр сци мед Соња Грбић.

Александра Димитријевић прилаже потврду Удружења родитеља Подржи ме из Косовске Митровице да је од 1.2.2019. до 1.6.2019. била ангажована волонтерски као психолог у раду са децом у оквиру пројекта „Подршка родитељима и деци са сметњама у развоју“.

## 2.3. Оцена испуњености услова подобности кандидата

Кандидаткиња Александра Димитријевић је завршила мастер академске студије и не прилаже доказе о евентуалном упису на трећи степен високог образовања, те тренутно није у статусу студента мастер или докторских студија, што је прописано условима конкурса за сарадника у настави.

# 4. Закључно мишљење и предлог комисије

На основу конкурсне документације, Комисија је утврдила да су се на конкурс у предвиђеном року пријавила два кандидата: (1) Матеја Манојловић, и (2) Александра Димитријевић. Комисија је даљим увидом у документацију утврдила да кандидаткиња Александра Димитријевић не испуњава услов конкурса да је студент мастер академских студија. Кандидат Матеја Манојловић испуњава све формалне услове прописане Законом о високом образовању, Статутом факултета организационих наука и Правилником за о организацији систематизацији послова на Факултету, за избор сарадника у настави за ужу научну област Менаџмент људских ресурса.

На основу свега реченог, а имајући у виду захтеве конкурса и област за коју се сарадник бира, Комисија предлаже Декану и Изборном већу Факултета организационих наука да се Матеја Манојловић изабере за сарадника у настави, за ужу научну област Менаџмент људских ресурса, на одређено време до повратка привремено одсутне запослене, са пуним радним временом.

У Београду, 19.11.2021. године

ЧЛАНОВИ КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ивана Ковачевић, ванредни професор – председник Комисије

Универзитет у Београду, Факултет организационих наука

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слободан Миладиновић, редовни професор

Универзитет у Београду, Факултет организационих наука – члан

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Ивана Петровић, ванредни професор   
Универзитет у Београду, Филозофски факултет - члан